钦定古今图书集成/明伦汇编/氏族典/第463卷 > 《廖用贤尚友录》 > 傅汶
## 钦定古今图书集成/明伦汇编/氏族典/第463卷 > 《廖用贤尚友录》 > 傅汶

按《万姓统谱》：汶字元鲁，以父伫荫补官。初调清流县
尉，捕盗，改知将乐县，寻倅广州。帅司马伋以捕盗贼
满三狱，申审覆奏动淹数月为虑，汶曰：“容某以三日
办之。”帅以为喜。汶退，召狱吏具见禁劫盗，分三类引
鞫，具得其情。知贵州，郡僚月俸积压，汶至，悉拨钱还
之。帅张南轩闻之，曰：“祇此一节，便见施为。”遂率部使
者交荐于朝，而司马伋召还，亦力荐之，遂除提举江
西茶盐，继知德庆府事，所至以仁政称，官终朝议大
夫。